PSD acuză fraude cu fonduri europene la Primăria Bacău, după ce Autoritatea de Management a fondurilor europene a respins plata unor cheltuieli realizate în cadrul proiectelor derulate de municipalitate. Într-o conferință de presă, Valentin Ivancea, președinte al Consiliului Județean și candidat PSD-PNL la Primăria Bacău, și fostul prefect Lucian Bogdănel, candidat pe lista PSD-PNL și propus pentru funcția de viceprimar, au vorbit despre pierderea fondurilor europene, anchetele ce vizează administrația „Viziteu” și au răspuns unor acuzații lansate de primarul USR.
Ivancea: „În 3 ani, Viziteu nu a reușit să finalizeze proiecte de 60 de milioane de euro”
Valentin Ivancea, candidatul PSD și PNL la Primăria Bacău, l-a criticat pe primarul Lucian Daniel Stanciu Viziteu, pentru că a preluat de la fosta administrație proiecte de 60 de milioane de euro, dar în mai bine de 3 ani nu a reușit să finalizeze nimic. Mai mult, Autoritatea de Management, a exclus de la plată circa 4 milioane de lei, considerate cheltuieli neeligibile.
„Noi am semnalat din timp aceste plăți ilegale pe traseele nemotorizate și la Sistemul de Management al Traficului. A fost o practică modalitatea de a încerca decontarea din fonduri europene a unor lucrări neeligibile. Acum, domnul primar solicită să se plătească din împrumut (creditul de 179 milioane de lei – n.n) aceste cheltuieli. Sunt cercetări în desfășurare, nu putem gira aceste plăți”, a spus Ivancea.
De asemenea, pentru că Viziteu nu a finalizat în decembrie 2023 proiectele pe fonduri europene, băcăuanii vor fi nevoiți să plătească din taxele și impozitele lor 30 de milioane de euro. „Cosmetizarea începută acum 6 luni face rău cetățeanului!”, a mai spus candidatul PSD-PNL.
Referitor la creditul uriaș accesat de administrația „Viziteu”, Ivancea a precizat că aleșii locali l-au aprobat, dar banii pot fi utilizați doar pentru cofinanțări, nu și pentru cheltuielile neeligibile. „De fapt, ne-am ales cu o datorie de 30 de milioane de euro, a conchis Ivancea.
„Au dat drumul la o tombolă cu fonduri europene!”
Valentin Ivancea a atras atenția antreprenorilor implicați în derularea investițiilor din fonduri europene că va face lumină în contractele pe care le au cu municipalitatea. „Vom vedea ce e legal și ce e ilegal”, a spus candidatul, care a apreciat că acum se fac lucrări în avans, „fără decontare”.
Fostul prefect Lucian Bogdănel a detaliat câteva dintre facturile eliminate de la decontare. Acestea fac parte dintr-o serie de plăți de 85 de milioane de lei făcute de Primăria Bacău, pentru care 60 de milioane au fost luate din excedentul anului anterior. Practic, a spus Bogdănel, „au topit excedentul în câteva zile”.
Social-democratul a prezentat cazul firmei Servicii PC SRL, ale cărei facturi, de 1,3 milioane de lei, au fost „date jos” de Autoritatea de Manegement, care le-a considerat cheltuieli neeligibile. În total, municipalitatea a făcut acestei firme, în ultimele zile ale anului 2023, nu mai puțin de 40 de plăți, în valoare totală de 8 milioane de lei.
„În decembrie 2023, Viziteu și Piştea (managerul public) au dat drumul la o tombolă cu fonduri europene, admițând la plată şi, ulterior, decontând orice, oricum, fără acte în regulă, fără documente justificative complete etc. Între 27 – 29 decembrie, în ultimele zile ale anului, au „topit” peste 10 milioane de euro din excedentul bugetar pe 2023”, a declarat Bogdănel.
Totul, doar pentru a creşte artificial rata de absorbție a fondurilor europene, pe care Viziteu le-a pierdut în cele din urmă, iar lucrările sunt acum plătite din bugetul local (adică din banii băcăuanilor). Astăzi, vedem că cei doi „corifei” din primărie şi-au bătut joc de finanțările nerambursabile lăsate de fosta administrație, aşa-zisele proiecte au intrat sub lupa anchetatorilor, iar Autoritatea de Management a POR respinge, pe bandă rulantă, facturile înainte de Primăria Bacău spre decontare.
Este un caz rarisim de incompetență şi miserupism marca Viziteu să intri în mandat cu finanțări de 60 milioane euro asigurate şi după 4 ani de Zero Pentru Bacău să dai cu piciorul acestor bani care nu ne costau nimic, punând în loc un credit bancar de care n-ar fi fost niciodată nevoie dacă la primărie aveam oameni Pentru Bacău, nu Anti Bacău.
Ivancea, despre prețul apei în Bacău: „Viziteu a susținut politica tarifară a CRAB, acum folosește tehnici de manipulare”
Ziarul de Bacău a solicitat de la Valentin Ivancea o reacție, după ce primarul Viziteu l-a acuzat pe președintele CJ că ar fi scumpit apa. „Viziteu folosește o tehnică a manipulării, probabil învățată în alte structuri, astfel încât nimeni să nu priceapă. În ședința de pe 6 octombrie 2023, dl. primar a spus că susține politica de tarifare a CRAB. De altfel, el este „patronul” CRAB, avea posibilitatea să blocheze în AGA CRAB”, a afirmat Ivancea.
Candidatul PSD-PNL a mai afirmat că primarul, dacă era îngrijorat de prețul apei, trebuia să reducă pierderile din rețeaua de distribuție, dar a autorizat târziu și numai parțial lucrări de înlocuire a conductelor pe Calea Romanului și Calea Bârladului. Mai mult, a făcut asfaltări acolo, iar acum vor trebui desfăcute, pentru schimbarea conductelor cu pierderi. O altă posibilitate era să acceseze banii rezervați prin Planul Național de Dezvoltare „Anghel Saligny”, dar nici acolo nu s-a depus vreun proiect. De asemenea, legea ar mai permite subvenționarea prețului apei pentru persoanele cu venituri mici, dar administrația Viziteu nu a acordat această facilitate.
Bogdănel: „Cine vrea să scape de Viziteu să opteze pentru Valentin Ivancea!”
În finalul conferinței de presă, Lucian Bogdănel a amintit despre contractul cu care a câștigat Viziteu alegerile în 2020, din care nu a realizat nimic: „Și-a asumat nu numai că dă banii înapoi, ci și faptul că nu mai candidează. Băcăuanii ar fi trebuit să primească demisia primarului, dar în schimb au primit o nouă candidatură a lui Viziteu”.
Referitor la articolele în care primarul USR se laudă că nu e de la PSD, fostul prefect a replicat: „Dacă singurul lui proiect este că nu e de la PSD, cine vrea să scape de Viziteu să opteze pentru Valentin Ivancea!”.